เอกสารแนบ 3 ข้อมูลอื่น ๆ

รายงานของคณะกรรมการตรวจสอบ

เรียน ท่านผู้ถือหุ้น บริษัท ศูนย์บริการเหล็กสยาม จำกัด (มหาชน)

คณะกรรมการตรวจสอบ ได้รับการแต่งตั้งจากคณะกรรมการบริษัทฯ ตั้งแต่วันที่ 19 มีนาคม 2554
ประกอบด้วยกรรมการอิสระ 5 ท่าน คือ นายพงษ์ศักดิ์ อังสุพันธุ์ เป็นประธานกรรมการตรวจสอบ
โดยมีนายวิจารณ์ ขวัญจันทร์ นายวิชิต วุฒิสมบัติ รศ.ดร. สุจริต คูณธนกุลวงศ์ และ ดร. ดำริ
สุโขธนัง เป็นกรรมการตรวจสอบ โดยมีขอบเขต หน้าที่
ตามที่ระบุไว้ในกฎบัตรของคณะกรรมการตรวจสอบ ในปี 2555
คณะกรรมการตรวจสอบจัดให้มีการประชุมทั้งสิ้น 4 ครั้ง เพื่อรับทราบ และพิจารณาเรื่องต่าง ๆ
ดังนี้

-   สอบทานรายงานทางการเงินรายไตรมาสและงบปี และมีความเห็นว่างบการเงินของบริษัทฯ
    ได้จัดทำขึ้นตามมาตรฐานการบัญชี

-   สอบทานการเข้าทำรายการกับบริษัทที่เกี่ยวข้องกัน เพื่อให้มีความถูกต้อง
    และมีการปฏิบัติให้เป็นไปตามข้อกำหนดของสำนักงาน ก.ล.ต.
    และของตลาดหลักทรัพย์แห่งประเทศไทย

-   เสนอและให้คำแนะนำแก่ผู้บริหารเกี่ยวกับการปฏิบัติตามหลักการการกำกับดูแลกิจการที่ดี

-   สอบทานข้อมูลการดำเนินงานและระบบการควบคุมภายใน
    เพื่อประเมินความเพียงพอและเหมาะสมของระบบการควบคุมภายโดยพิจารณาจากรายงานการตรวจสอบภายในรายไตรมาส
    ตามแผนงานที่ได้ที่ได้รับอนุมัติ ซึ่งครอบคลุมระบบงานที่สำคัญของบริษัทฯ ทั้งนี้
    ไม่พบข้อบกพร่องที่เป็นสาระสำคัญ

-   พิจารณาผลการปฏิบัติงาน และความเป็นอิสระของผู้สอบบัญชีแล้ว
    เห็นควรเสนอคณะกรรมการแต่งตั้งนายสมคิด เตียตระกูล ผู้สอบบัญชีรับอนุญาต เลขทะเบียน
    2785 หรือนางสุมาลี โชคดีอนันต์ ผู้สอบบัญชีรับอนุญาต เลขทะเบียน 3322 หรือนายโกศล
    แย้มลีมูล ผู้สอบบัญชีรับอนุญาต เลขทะเบียน 4575 หรือนางสาวศันสนีย์ พูลสวัสดิ์
    ผู้สอบบัญชีรับอนุญาต เลขทะเบียน 6977 จากบริษัท แกรนท์ ธอนตัน จำกัด
    เป็นผู้สอบบัญชีประจำปี 2556

[] (นายพงษ์ศักดิ์ อังสุพันธุ์)

ประธานคณะกรรมการตรวจสอบ

รายงานของคณะกรรมการกำกับดูแลกิจการ/บรรษัทภิบาล

เรียน ท่านผู้ถือหุ้น บริษัท ศูนย์บริการเหล็กสยาม จำกัด (มหาชน)

คณะกรรมการบริษัทได้มีการแต่งตั้งคณะกรรมการกำกับดูแลกิจการ/บรรรษัทภิบาล เมื่อวันที่ 28
กุมภาพันธ์ 2555 ประกอบด้วยกรรมการอิสระ 3 ท่าน คือ ดร.ดำริ สุโขธนัง
เป็นประธานกรรมการกำกับดูแลกิจการโดยมีนายพงษ์ศักดิ์ อังสุพันธุ์ และนายวิจารณ์ ขวัญจันทร์
เป็นกรรมการกำกับดูแลกิจการ
โดยมีขอบเขตหน้าที่ตามที่ระบุไว้ในกฎบัตรคณะกรรมการกำกับดูแลกิจการที่ดี

ในปี 2555 คณะกรรมการกำกับดูแลกิจการที่ดี มีการประชุม 2 ครั้ง
เพื่อวางแผนการพัฒนางานด้านการกำกับดูแลกิจการที่ดี ทบทวน
และสอบทานการปฏิบัติงานของบริษัทฯ ให้เป็นไปตามนโยบายและแผนงานอย่างต่อเนื่อง
  โดยรักษามาตรฐานให้อยู่ในระดับดีเพื่อการพัฒนาในอนาคต  บริษัทฯ
ยังคงเปิดโอกาสให้ผู้ถือหุ้นเสนอระเบียบวาระและส่งคำถามที่ต้องการให้ชี้แจงในการประชุมสามัญผู้ถือหุ้นประจำปีเป็นการล่วงหน้า
โดยเปิดเผยไว้บนเว็บไซต์ของบริษัทฯ
และเดินหน้าในการสร้างความรู้ความเข้าใจเกี่ยวกับการปฏิบัติตามนโยบายการกำกับดูแลกิจการที่ดี
ให้แก่คณะกรรมการและผู้บริหารอย่างต่อเนื่อง บริษัทฯ
มีการทบทวนและประเมินผลการกำกับดูแลกิจการที่ดี (CG Rating) ด้วยตนเองสม่ำเสมอ
เพื่อให้ทราบถึงระดับการดำเนินงานด้านการกำกับดูแลกิจการที่ดีของบริษัทฯ
และนำข้อมูลที่ได้จากการประเมินตนเองมาปรับปรุงเพื่อการพัฒนาอย่างต่อเนื่อง

บริษัทฯ ได้รับการประเมินการกำกับดูแลกิจการบริษัทจดทะเบียนไทย (CGR)
จากสมาคมส่งเสริมสถาบันกรรมการบริษัทไทย (IOD) ให้ได้รับผลคะแนนเฉลี่ยโดยรวมสูงขึ้นจาก
81% ในปี 2554 เพิ่มขึ้นเป็น 88% ในปี 2555 ซึ่งถือเป็นคะแนนระดับ “ดีมาก”
และได้รับการประเมินคุณภาพการประชุมผู้ถือหุ้นสามัญ จากสมาคมส่งเสริมผู้ลงทุนไทย
และสมาคมบริษัทจดทะเบียนไทย 100 คะแนนเต็ม 2 ปี ติดต่อกัน (ปี 2554–2555)
ซึ่งถือเป็นคะแนนระดับ “ดีเยี่ยมและสมควรเป็นตัวอย่าง”
สื่อให้เห็นเจตนาและความมุ่งมั่นที่จะพัฒนาการบริหารธุรกิจของบริษัทภายใต้หลักการกำกับดูแลกิจการที่ดีอยู่เสมอ
เพื่อสร้างมูลค่าเพิ่มและความยั่งยืนให้แก่บริษัทฯ และผู้ถือหุ้นของบริษัทฯ ในระยะยาว

การปฏิบัติตามหลักกำกับดูแลกิจการที่ดีของบริษัทฯดังกล่าวข้างต้น
สะท้อนให้เห็นถึงความมุ่งมั่นของคณะกรรมการผู้บริหาร
และพนักงานทุกคนในการร่วมใจพัฒนาการกำกับดูแลกิจการที่ดีอย่างต่อเนื่อง
เพื่อยกระดับการกำกับดูแลกิจการที่ดีของบริษัทให้เทียบเคียงมาตรฐานสากล
อันจะส่งผลต่อความสามารถในการแข่งขันของบริษัทฯ ในอนาคต
ซึ่งบริษัทจะยึดถือเป็นแนวทางการบริหารงานเพื่อสร้างความเชื่อมั่นให้กับผู้ลงทุน
ผู้มีส่วนได้เสียทุกฝ่ายและจะมุ่งมั่นพัฒนาเพื่อให้เติบโตได้อย่างมั่นคงและยั่งยืนต่อไป

[]

(ดร.ดำริ สุโขธนัง)

ประธานกรรมการกำกับดูแลกิจการ/บรรษัทภิบาล

รายงานของคณะกรรมการบริหารความเสี่ยง

เรียน ท่านผู้ถือหุ้น บริษัท ศูนย์บริการเหล็กสยาม จำกัด (มหาชน)

บริษัทตระหนักถึงความสำคัญของการบริหารความเสี่ยงว่ามีผลต่อการดำเนินธุรกิจ
จึงได้กำหนดเป็นนโยบายให้บริษัทได้มีการประเมินความเสี่ยง ซึ่งมีผลกระทบต่อการดำเนินธุรกิจ
และได้แต่งตั้งบุคคลซึ่งประกอบด้วยกรรมการบริษัท และผู้บริหารจากสายงานหลักต่าง ๆ ที่เกี่ยวข้อง
รวมทั้งสิ้น 12 ท่าน โดยมีขอบเขตหน้าที่ตามที่ระบุไว้ในกฎบัตรคณะกรรมการกำกับดูแลกิจการที่ดี

ในปี 2555 คณะกรรมการบริหารความเสี่ยงได้มีการประชุมรวม 2 ครั้ง
โดยพิจารณาเรื่องที่สำคัญสรุปได้ดังนี้

1. พิจารณาปัจจัยเสี่ยง และความสี่ยงขององค์กร

ได้ดำเนินการจัดสัมมนาเชิงปฏิบัติการร่วมกับผู้บริหารของแต่ละฝ่าย
เพื่อระบุความสี่ยงที่ส่งผลต่อการบรรลุเป้าหมายในการดำเนินธุรกิจ โดยจัดทำเป็นแผนผังความเสี่ยง
(Risk Map) เพื่อให้เห็นถึงความสัมพันธ์ของผลกระทบและโอกาสที่จะเกิดความเสี่ยงนั้น
รวมถึงประเมินประสิทธิผลของการควบคุมภายในที่มีอยู่ในปัจจุบัน เพื่อจัดลำดับความเสี่ยงที่เหลืออยู่
(Residual Risk) ในภาพรวมของบริษัทฯ

2. พิจารณาแนวทางการตอบสนองต่อความเสี่ยงระดับองค์กร

สำหรับความเสี่ยงที่เกินกว่าระดับที่ยอมรับได้ มอบหมายให้ฝ่ายงานต่าง ๆ ที่เกี่ยวข้องจัดทำแผนงาน
เพื่อจัดการความเสี่ยงนั้นเพิ่มเติม (Risk Treatment Plan) เพื่อให้มั่นใจว่าความเสี่ยงต่าง ๆ
จะได้รับการบริหารจัดการและมีการควบคุมภายในที่เหมาะสมและเพียงพอ
ให้ความเสี่ยงดังกล่าวให้อยู่ในระดับที่ยอมรับได้

3. การติดตามดูแลการดำเนินมาตรการป้องกันและบริหารความเสี่ยง

คณะกรรรมการบริหารความเสี่ยงมีการติดตามการจัดการบริหารความเสี่ยงอย่างใกล้ชิด
โดยจัดให้มีการประชุมร่วมกับหน่วยงานที่เกี่ยวข้องทุกไตรมาส เพื่อรับทราบผลการบริหารความเสี่ยง
รวมทั้งได้มีการทบทวนความเสี่ยงของบริษัทอย่างสม่ำเสมอว่า
มีความเสี่ยงด้านอื่นใดเพิ่มขึ้นหรือเปลี่ยนแปลงไป
และคณะกรรมการบริหารความเสี่ยงจะให้ข้อเสนอแนะต่างๆเพิ่มเติมเพื่อให้การบริหารความเสี่ยงมีประสิทธิภาพและประสิทธิผลอย่างแท้จริง

[] จากการดำเนินงานที่กล่าวไว้ข้างต้น คณะกรรมการบริหารความเสี่ยงได้พิจารณาแล้วเห็นว่า
การบริหารความเสี่ยงที่ดำเนินไปอย่างเป็นระบบและสอดรับกับการกำกับดูแลกิจการที่ดี
รวมถึงการควบคุมภายในที่เพียงพอและเหมาะสมกับธุรกิจ กับทั้งมีการติดตามความเสี่ยงอย่างใกล้ชิด
จะเป็นส่วนที่ทำให้บริษัทฯ สามารถบรรลุวัตถุประสงค์ในการดำเนินตามแผนธุรกิจที่กำหนดไว้ได้
ตลอดจนสามารถสร้างมูลค่าเพิ่มให้บริษัทฯ เพื่อส่งมอบให้แก่ทั้งผู้ถือหุ้นและผู้ที่มีส่วนได้เสียของบริษัทฯ
ได้อย่างยั่งยืน

(นายพงษ์ศักดิ์ อังสุพันธุ์)

ประธานกรรมการบริหารความเสี่ยง

รายงานของคณะกรรมการสรรหาและกำหนดค่าตอบแทน

เรียน ท่านผู้ถือหุ้น บริษัท ศูนย์บริการเหล็กสยาม จำกัด (มหาชน)

คณะกรรมการบริษัทได้มีการแต่งตั้งคณะกรรมการสรรหาและกำหนดค่าตอบแทน เมื่อวันที่ 28
กุมภาพันธ์ 2555 ประกอบด้วยกรรมการอิสระ 3 ท่านคือ รศ.ดร. สุจริต คูณธนกุลวงศ์
เป็นประธานกรรมการสรรหาและกำหนดค่าตอบแทนโดยมีนายพงษ์ศักดิ์ อังสุพันธุ์ และนายวิชิต
วุฒิสมบัติ เป็นกรรมการสรรหาและกำหนดค่าตอบแทน
ซึ่งมีขอบเขตหน้าที่ตามที่ระบุไว้ในกฎบัตรคณะกรรมการสรรหาและกำหนดค่าตอบแทน

ในปี 2555 คณะกรรมการสรรหาและกำหนดค่าตอบแทน ได้มีการประชุมรวม 2 ครั้ง
โดยพิจารณาเรื่องที่สำคัญสรุปได้ดังนี้

1.  กำหนดหลักเกณฑ์ และนโยบายในการสรรหากรรมการบริษัท และกรรมการชุดย่อย
    โดยพิจารณาความเหมาะสมของจำนวน โครงสร้าง และองค์ประกอบของคณะกรรมการ
    กำหนดคุณสมบัติของกรรมการ เพื่อเสนอต่อคณะกรรมการบริษัท
    และ/หรือขออนุมัติต่อที่ประชุมผู้ถือหุ้นแล้วแต่กรณี

2.  สรรหา คัดเลือก และเสนอบุคคลให้ดำรงตำแหน่งกรรมการบริษัท กรรมการชุดย่อย
    เพื่อนำเสนอต่อที่ประชุมคณะกรรมการบริษัท และผู้ถือหุ้นเพื่อพิจารณาอนุมัติ

3.  เสนอนโยบายผลตอบแทน แนวทางการจ่ายค่าตอบแทนและผลประโยชน์อื่นๆ
    สำหรับกรรมการในคณะกรรมการบริษัท คณะอนุกรรมการต่างๆ และกรรมการผู้บริหารระดับสูง
    ให้เหมาะสมกับหน้าที่ความรับผิดชอบ สอดคล้องกับผลการดำเนินงานของบริษัท
    และภาวะตลาดอยู่เสมอ

4.  กำหนดค่าตอบแทนที่จำเป็นและเหมาะสมทั้งที่เป็นตัวเงินและมิใช่ตัวเงินของคณะกรรมการบริษัท
    เป็นรายบุคคลในแต่ละปี โดยพิจารณา ความเหมาะสมกับภาระหน้าที่ ความรับผิดชอบ ผลงาน
    และเปรียบเทียบกับบริษัทในธุรกิจที่คล้ายคลึงกัน และประโยชน์ที่คาดว่าจะได้รับจากกรรมการ
    เพื่อเสนอให้คณะกรรมการบริษัทพิจารณาเห็นชอบและนำเสนอต่อที่ประชุมผู้ถือหุ้นเพื่ออนุมัติ

5.  รายงานนโยบาย หลักการ/เหตุผล ของการกำหนดค่าตอบแทนกรรมการและผู้บริหาร
    ตามข้อกำหนดของตลาดหลักทรัพย์ โดยเปิดเผยไว้ในแบบแสดงข้อมูลประจำปี (56-1)
    และรายงานประจำปี

[]

(รศ.ดร. สุจริต คูณธนกุลวงศ์)

ประธานกรรมการสรรหาและกำหนดค่าตอบแทน